ভিসির বাড়িতে হামলা, এদিকে রাজপথে নেমে এসেছে ছাত্রীরাও। কোন অঘটন না ঘটে যায়- এমন দুর্ভাবনায় সারারাত ঘুমোতে পারেননি প্রধানমন্ত্রী শেখ হাসিনা। সংসদে দাঁড়িয়ে নিজের সেই শঙ্কা প্রকাশ করেছেন, মমত্বের সঙ্গে কী অবলীলায় তরুণদের সঙ্গে একাত্মতা প্রকাশ করে তাদের ঘরে ফিরিয়েছেন, পড়ার টেবিলে পাঠিয়েছেন। বলেছেন- কোটা প্রথাই বাতিল করা হবে। মুক্তিযোদ্ধা, নারী, উপজাতি কিংবা প্রতিবন্ধীদের মতো স্পর্শকাতর বিষয়গুলোকে ভাবনায় রেখে কোটা প্রথা বাতিল করে নতুন কী পদ্ধতি তৈরি করা যায়, সে বিষয়ে কেবিনেট সেক্রেটারিকে অনুসন্ধান করতে বলেও দিয়েছেন তিনি। নিশ্চয় এটি খুব সহজেই করে ফেলার মতো ব্যাপার নয়। সংসদে দাঁড়িয়ে দীর্ঘ বক্তৃতায় দেশের তথা বর্তমান বিশ্বের অন্যতম জনপ্রিয় একজন নেতা যখন একটি প্রতিশ্রুতি দেন, তখন আন্দোলনকারীদের কি কিছুটা সহনশীলতার পরিচয় দেওয়া উচিত নয়? সে মন হয়তো আমাদের ছাত্রছাত্রীদের আছে। কিন্তু দূরদর্শিতায় মেধাবীরা কি কোথাও হেরে যাচ্ছেন?